b"\n_START_ARTICLE_\nLoke Wan Tho\n_START_PARAGRAPH_\nLoke Wan Tho, kiinaksi: \xe9\x99\x86\xe8\xbf\x90\xe6\xb6\x9b (14. kes\xc3\xa4kuuta 1915 Kuala Lumpur \xe2\x80\x93 20. kes\xc3\xa4kuuta 1964) oli singaporelainen elokuvatuottaja, lintutieteilij\xc3\xa4 ja valokuvaaja._NEWLINE_Loke Wan Thon is\xc3\xa4 oli Loke Yew, joka 11-vuotiaana rahattomana poikana saapui Malakan niemimaalle, ja josta sittemmin tuli er\xc3\xa4s maan rikkaimmista miehist\xc3\xa4. Is\xc3\xa4 kuoli Wan Thon ollessa kaksivuotias. Vuonna 1929 \xc3\xa4iti Loke Cheng Kim muutti Wan Thon ja kahden nuoremman sisaren kanssa Sveitsiin, miss\xc3\xa4 Wan Tho opiskeli Montreuxin Chillon Collegessa. Sitten h\xc3\xa4n meni opiskelemaan englannin kielt\xc3\xa4 ja historiaa Cambridgen yliopiston King's Collegeen ja valmistui sielt\xc3\xa4 1936. T\xc3\xa4m\xc3\xa4n j\xc3\xa4lkeen h\xc3\xa4n ehti opiskella v\xc3\xa4h\xc3\xa4n aikaa London School of Economicsissa, kunnes palasi Malakaan juuri ennen Toisen maailmansodan syttymist\xc3\xa4._NEWLINE_Japanilaisten hy\xc3\xb6k\xc3\xa4tty\xc3\xa4 Loke Wan Tho pakeni helmikuussa 1942 Nora Moller nimisell\xc3\xa4 laivalla. Bankansalmessa Sulawesin it\xc3\xa4k\xc3\xa4rjess\xc3\xa4 japanilaisten lentopommi upotti laivan, mutta Wan Tho pelastui osittain sokeutuneena ja pahasti palaneena. H\xc3\xa4n oli saairaalahoidossa Jakartassa, mist\xc3\xa4 h\xc3\xa4net evakuoitiin Intiaan. H\xc3\xa4nell\xc3\xa4 oli onnea mukanaan, sill\xc3\xa4 pian saavuttuaan Bombayhin h\xc3\xa4n tutustui intialaiseen lintutieteilij\xc3\xa4\xc3\xa4n tohtori Salim Aliin, ja heist\xc3\xa4 tuli elinik\xc3\xa4iset yst\xc3\xa4v\xc3\xa4t ja retkikumppanit monilla tutkimusmatkoilla. _NEWLINE_1935 Wan Tho perusti yhdess\xc3\xa4 \xc3\xa4itins\xc3\xa4 kanssa Associated Theatres Ltd nimisen elokuvayhti\xc3\xb6n. Kuala Lumpuriin rakennettiin Pavilion Cinema ja Singaporeen Cathay Cinema. Enimmill\xc3\xa4\xc3\xa4n yhti\xc3\xb6ll\xc3\xa4 oli 80 elokuvateatteria. Yhti\xc3\xb6n nimeksi tuli Cathay Organisation vuonna 1959._NEWLINE_Loke Wan Thon intohimona olivat valokuvaus ja linnut. H\xc3\xa4n teki useita tutkimus- ja kuvausmatkoja eri puolille Aasiaa ja Papua-Uusi-Guineaa, ja aina mukana olivat kamera ja Salim Ali. Vuonna 1957 Loke julkaisi teoksen A Company of Birds._NEWLINE_Loke Wan Tho ja h\xc3\xa4nen kolmas vaimonsa Mavis Chew kuolivat lento-onnettomuudessa ollessaan lent\xc3\xa4m\xc3\xa4ss\xc3\xa4 Taiwaniin Aasian elokuvafestivaaleille."